Planul de investiții pentru o Europă durabilă este pilonul de investiții al Pactului ecologic european. O Europă durabilă necesită eforturi semnificative de investiții în toate sectoarele economiei. Atingerea obiectivelor în materie de climă și energie pentru 2030 va necesita investiții suplimentare de 260 de miliarde EUR pe an până în 2030. Comisia și-a anunțat deja intenția de a prezenta un plan însoțit de o evaluare a impactului pentru a stabili obiective climatice mai ambițioase ale UE pentru 2030, iar pentru realizarea obiectivelor de mediu și sociale mai ample pe care UE le-a stabilit sunt necesare investiții suplimentare.

Pactul ecologic european este răspunsul Uniunii Europene la provocările legate de climă și de mediu care reprezintă responsabilitatea definitorie a acestei generații. El prezintă o nouă strategie de creștere care are drept scop transformarea UE într-o societate echitabilă și prosperă, cu o economie modernă, competitivă și eficientă din punctul de vedere al utilizării resurselor, în care să nu existe emisii nete de gaze cu efect de seră în 2050, în care mediul și sănătatea cetățenilor să fie protejate și în care creșterea economică să fie decuplată de utilizarea resurselor.

Planul de investiții pentru o Europă durabilă, pilonul de investiții al Pactului ecologic european, va mobiliza investiții durabile în valoare de cel puțin 1 000 de miliarde EUR în următorul deceniu. Această finanțare pentru tranziția către o economie verde se realizează prin cheltuieli efectuate în cadrul bugetului pe termen lung al UE, destinat în proporție de 25 % unor scopuri legate de climă, și include circa 39 de miliarde EUR pentru cheltuielile de mediu. În plus, planul va atrage fonduri private suplimentare prin mobilizarea garanției de la bugetul UE în cadrul programului InvestEU.

Tranziția către o economie neutră din punct de vedere climatic, rezilientă la schimbările climatice și durabilă din punct de vedere ecologic va necesita investiții semnificative. Pentru atingerea obiectivelor actuale în domeniul climei și al energiei pentru 2030 este nevoie de investiții suplimentare în valoare de 260 de miliarde EUR pe an. Această cifră se referă în principal la investițiile legate de energie, la clădiri și la o parte a sectorului transporturilor (vehicule). Renovarea clădirilor prezintă cele mai semnificative nevoi medii de investiții pe sector. Ar trebui să se asigure continuitatea acestor fluxuri de investiții de-a lungul timpului.

Mobilizarea a cel puțin 1 000 de miliarde EUR în următorul deceniu necesită o combinație de fonduri furnizate de bugetul UE, conform propunerii Comisiei, precum și de investiții publice și private suplimentare atrase de aceste fonduri. În cadrul bugetului UE vor fi alocate 503 miliarde EUR pentru cheltuielile legate de climă și de mediu în perioada 2021-2030, în conformitate cu obiectivul propus de integrare a aspectelor legate de schimbările climatice de 25 % pentru cadrul financiar multianual (CFM) 2021-2027 și incluzând cheltuielile pentru mediu în cadrul tuturor programelor. Această sumă va atrage o cofinanțare națională suplimentară de 114 miliarde EUR pentru climă și mediu, în perioada respectivă. Fondul InvestEU va mobiliza investiții private și publice legate de climă și de mediu în valoare de aproximativ 279 de miliarde EUR în perioada 2021-2030, prin furnizarea unei garanții de la bugetul UE în vederea reducerii riscului operațiunilor de finanțare și de investiții. Pentru a nu lăsa pe nimeni în urmă, Mecanismul pentru o tranziție justă va include finanțare din bugetul UE, cofinanțare din partea statelor membre, precum și contribuții din partea InvestEU și BEI pentru a ajunge la investiții de 100 de miliarde EUR mobilizate în perioada 2021-2027, care, extrapolate pe o perioadă de 10 ani, vor ajunge la 143 de miliarde EUR, asigurând astfel o tranziție justă. Fondul pentru inovare și Fondul pentru modernizare, care nu fac parte din bugetul UE, dar care sunt finanțate printr-o parte a veniturilor obținute din licitarea certificatelor de emisii de dioxid de carbon în cadrul Sistemului de comercializare a certificatelor de emisii, vor furniza cel puțin 25 de miliarde EUR pentru tranziția UE către neutralitatea climatică.

3.1.Stabilirea unor obiective mai ambițioase pentru bugetul UE și programele asociate

În propunerea sa privind următorul cadru financiar multianual al UE, Comisia a propus obiective mai ambițioase, și anume ca 25 % din buget să fie consacrat acțiunilor climatice. Comisia invită Parlamentul European și Consiliul să mențină obiective cel puțin la fel de ambițioase în negocierile aflate în curs de desfășurare.

Conform propunerii Comisiei pentru următorul cadru financiar multianual al UE, diferitele programe vor include măsuri specifice de consolidare a legăturii dintre execuția bugetului UE și obiectivul unei Europe mai ecologice, fără emisii de dioxid de carbon, de exemplu:

·Fondul de coeziune și Fondul european de dezvoltare regională ar trebui să investească cel puțin 108 miliarde EUR în proiecte legate de climă și de mediu în următorii șapte ani (2021-2027), peste 30 % din pachetul financiar total.

·Viitoarea politică agricolă comună va direcționa 40 % din pachetul său total pentru sprijinirea obiectivelor legate de climă. Toate plățile directe vor fi condiționate de îndeplinirea unor cerințe mai stricte privind mediul și clima.

·Cel puțin 35 % din bugetul programului Orizont Europa (estimat la 35 de miliarde EUR) va sprijini obiectivele în materie de climă. În plus, în ultimul an al programului Orizont 2020, Comisia pregătește o cerere de propuneri suplimentară de 1 miliard EUR alocată priorităților Pactului ecologic, în plus față de alocarea existentă în valoare de 1,35 miliarde EUR în 2020.

·Pachetul programului LIFE va crește cu 72 %, în comparație cu perioada 2014-2020, atingând 5,4 miliarde EUR. Peste 60 % din pachet va viza obiective în materie de climă, incluzând 0,95 miliarde EUR pentru acțiuni climatice, 1 miliard EUR pentru tranziția către o energie curată și 2,15 miliarde EUR pentru natură și biodiversitate.

·Cel puțin 60 % din bugetul Mecanismului pentru interconectarea Europei (sprijinirea infrastructurilor de transport, energetice și digitale) va fi orientat către sprijinirea obiectivelor climatice.

·Fondul social european + va sprijini perfecționarea și recalificarea unui număr estimat de 5 milioane de persoane pentru locuri de muncă ecologice și pentru economia verde.

Bugetul UE va contribui la îndeplinirea obiectivelor climatice și pe partea de venituri. În mai 2018, Comisia a prezentat o propunere de decizie privind resursele proprii, care a inclus un pachet privind noile resurse proprii. Unul dintre elementele sale cheie constă în resursele proprii bazate pe deșeurile de ambalaje din plastic care nu sunt reciclate, care vor contribui la atingerea obiectivelor la nivelul UE definite în Strategia privind deșeurile. În plus, în conformitate cu propunerea Comisiei, 20 % din veniturile obținute din licitarea certificatelor în cadrul sistemului UE de comercializare a certificatelor de emisii urmează să fie alocate bugetului UE ca resursă proprie.

În plus, Fondul pentru modernizare aferent Sistemului de comercializare a certificatelor de emisii și Fondul pentru inovare al UE, ambele finanțate din alte surse decât bugetul pe termen lung al UE, vor atrage fonduri suplimentare pentru tranziția către o economie verde. Fondul pentru inovare va sprijini investițiile pentru extinderea tehnologiilor și proceselor inovatoare cu emisii scăzute de dioxid de carbon în sectorul energiei din surse regenerabile și în industriile mari consumatoare de energie, incluzând captarea, utilizarea și stocarea dioxidului de carbon și stocarea energiei. Scopul este de a partaja riscurile în materie de inovare cu promotorii de proiecte, de a sprijini proiecte inovatoare de pionierat și de a transforma industria europeană într-un lider mondial în domeniul tehnologiilor curate. În prezent, Comisia pregătește prima cerere de proiecte pentru Fondul pentru inovare, care ar trebui lansată la jumătatea anului 2020, cu un volum de 1 miliard EUR. În următoarele luni vor avea loc mai multe ateliere adresate promotorilor de proiecte și altor investitori privați și publici, în vederea elaborării unui set de criterii de selecție eficace. Fondul pentru modernizare va sprijini investițiile în modernizarea sectorului energiei electrice și a sistemelor energetice mai largi și va spori eficiența energetică în 10 state membre cu venituri mai scăzute. Acesta poate sprijini, de asemenea, recalificarea și perfecționarea persoanelor afectate. Comisia va desfășura în curând o consultare cu privire la normele de punere în aplicare a Fondului pentru modernizare. Comisia va reexamina ambele instrumente în cadrul revizuirii Sistemului UE de comercializare a certificatelor de emisii și va lua în considerare alocarea de venituri suplimentare la bugetul UE pentru a consolida finanțarea tranziției juste.

În conformitate cu Comunicarea privind Pactul ecologic european, Comisia va prezenta, până în vara anului 2020, un plan însoțit de o evaluare a impactului menit să sporească obiectivele UE de reducere a emisiilor de gaze cu efect de seră pentru 2030, inclusiv o analiză a nevoilor de investiții. În funcție de rezultatul acestuia, ar putea fi oportun să se aibă în vedere eventuale modificări ale obiectivelor climatice în următorul cadru financiar multianual.

Comisia: -va susține, în cadrul negocierilor interinstituționale, obiectivul ambițios de a aloca cel puțin 25 % din cadrul financiar acțiunilor climatice; -va consolida sistemul de monitorizare pentru a urmări progresele înregistrate în vederea atingerii acestui obiectiv.

3.2.Atragerea de investiții private prin InvestEU